**Жилин Валерий Васильевич**

Чужис 1944 вося сора тӧлысь 29 лунӧ Коми Республикаса Удора районлӧн Черныб сиктын.

45 воысь унджык уджаліс канму власьт органъясын Коми Республикалы бур вылӧ. На пиысь 26 во служитіс Канму видзчысянлун комитет органъясын. Уна вын пуктіс, медым збыльмӧдны республика мутасын канму вот политика да сӧвмӧдны дінму парламентаризм.

Валерий Васильевичӧс пыдди пуктӧны Коми муын олысьяс. Сійӧ 30 воысь унджык вӧлі власьтлӧн быд сикас тшупӧдын бӧрйӧм органъясса депутатӧн. Эз ӧтчыдысь сійӧс бӧрйывлыны депутатӧн Нимйӧза депутатъяслӧн Воркута карлӧн Сӧветӧ, Коми АССР-са Медвылыс Сӧветӧ, Коми Республикаса Каналан Сӧветӧ.

2007 воын Жилин босьтчис веськӧдлыны Коми Республикалӧн Каналан Сӧветса Оланпас пыртӧм да меставывса асвеськӧдлӧм кузя комитетӧн, водзмӧстчис сэтшӧм оланпас балаяс дасьтӧмын, кутшӧмъяс топыда йитчӧны парламентаризм сӧвмӧдӧмкӧд, гражданалысь инӧд да вӧля могмӧдӧмкӧд.

2013 вося кӧч тӧлысьын сійӧс индӧма Коми Республикалӧн Каналан Сӧветса Веськӧдлысьӧс вежысьӧн.

2014 вося йирым тӧлыссянь Валерий Васильевич босьтіс Россия Федерацияса Федеральнӧй Собраниелӧн Федерация Сӧветӧ пырысьлысь – Коми Республикаса Каналан Сӧветсянь петкӧдлысьлысь уджмогъяс; пырӧ Парламентса уджаланарт да удж котыртан комитетӧ. Жилинлӧн уджалан нырвизьыс – бырӧдны мытшӧдъяс, мыйяс артмӧны Россияса экономика зумыдмӧдӧмкӧд йитчӧм экономическӧй могъяс решитӧм дырйи, видзны социальнӧй гарантияяс да сетны отсӧг видз-му овмӧслы, медициналы, велӧдчӧмлы.

Уна вося зіль уджысь Валерий Васильевич Жилинлы сетӧма дас медаль, СССР-са КГБ-лысь куим почёт грамота, Коми Республикаса Каналан Сӧветлысь почёт грамота, Россия Федерацияса Федеральнӧй Собраниелӧн Федерация Сӧветлысь почёт грамота. Сылы сетӧма «Коми Республикаса нимӧдана уджалысь» почёт ним.